శ్రీరామనవమి
శ్రీరాముడు వసంత ఋతువులో చైత్ర శుద్ధ నవమి, గురువారము నాడు పునర్వసు నక్షత్రపు కర్కాటక లగ్నంలో సరిగ్గా అభిజిత్ ముహూర్తంలో అంటే మధ్యాహ్మం 12 గంటల వేళలో త్రేతాయుగంలో జన్మించాడు. ఆ మహనీయుని జన్మ దినమును ప్రజలు పండుగగా జరుపుకుంటారు. పదునాలుగు సంవత్సరములు అరణ్యవాసము, రావణ సంహారము తరువాత శ్రీరాముడు సీతాసమేతంగా అయోధ్యలో పట్టాభిషిక్తుడైనాడు. ఈ శుభ సంఘటన కూడా చైత్ర శుద్ధ నవమి నాడే జరిగినదని ప్రజల విశ్వాసము. శ్రీ సీతారాముల కళ్యాణం కూడా ఈరోజునే జరిగింది. ఈ చైత్ర శుద్ధ నవమి నాడు తెలంగాణాలో గల భద్రాచలమందు సీతారామ కళ్యాణ ఉత్సవాన్ని వైభవోపేతంగా జరుపుతారు.
శ్రీరామగిరి (నెల్లికుదురు మండలం)
ఈ గ్రామం శివారున పెద్ద చెరువు ఉంది. ఈ చెరువును కాకతీయులు త్రవ్వించారు. ఈ చెరువుకి శీతాకాలంలో విదేశీ పక్షులు వలస వస్తుంటాయి. ఇక్కడి ప్రకృతి చూడడానికి అందంగా, రమణీయంగా ఉంటుంది. పురాణ కాలంలో శ్రీరాముడు లంక నుండి వెళుతూ ఈ ప్రాంతంలో బస చేసాడని అందుకు గుర్తుగా ఇక్కడ కొండ మీద ఆలయం నిర్మంచారని ఇక్కడి ప్రజల నమ్మకం. ఈ గ్రామానికి సుమారు రెండు కిలో మీటర్ల దూరంలో పెద్ద కొండ మీద శ్రీరాముడి ఆలయం, శివాలయంలు ఉన్నాయి. ఈ అలయాలు కూడా కాకతీయుల కాలం నాటివి. ప్రతీ శ్రీరామనవమికి మరియు మహా శివరాత్రికి ఇక్కడ పూజలు, ఉత్సవాలు ఘనంగా జరుపుతారు. తెలంగాణలో విశేష ప్రాచుర్యం గల బోనాల పండగ కూడా ఘనంగా నిర్వహిస్తారు. ఈ కొండ మీద ఏడుగురు అక్కచెల్లెల్ల బావి ఉంది, ఈ బావి నుండి చెరువుకి సొరంగ మార్గం ఉంది అని ఇక్కడి ప్రజలు చెపుతుంటారు, అందుకు నిదర్శనంగా ఈ బావిలో వేసిన వస్తువు చెరువులో తేలుతుంది, బావి కొండకి మధ్య సుమారు రెండు కిలోమీటర్ల దూరం ఉంటుంది.